MNENJE KOMISIJE

z dne 16. aprila 2021

v zvezi z načrtom za ravnanje z radioaktivnimi odpadki, nastalimi pri razgradnji in demontaži skladišča radioaktivnih odpadkov Maišiagala v Litvi, pred njihovim odlaganjem

(Besedilo v litovskem jeziku je edino verodostojno)

(2021/C 136/01)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je v skladu s členom 37 Pogodbe Euratom 17. septembra 2020 od litovske vlade prejela splošne podatke v zvezi z načrtom za ravnanje z radioaktivnimi odpadki (2), nastalimi pri razgradnji in demontaži skladišča radioaktivnih odpadkov Maišiagala v Litvi, pred njihovim odlaganjem.

Na podlagi teh podatkov in dodatnih informacij, ki jih je Komisija zahtevala 18. decembra 2020 in 29. januarja 2021, litovski organi pa so jih predložili 14. januarja 2021 in 1. februarja 2021, ter po posvetovanju s skupino strokovnjakov je Komisija oblikovala naslednje mnenje:

1. Razdalja med obratom in najbližjo mejo z drugo državo članico, v tem primeru Republiko Poljsko, je 125 km. Naslednja najbližja država članica, Republika Latvija, je oddaljena 130 km. Meja z Republiko Belorusijo kot sosednjo državo je oddaljena 50 km.

2. Med običajno razgradnjo in demontažo ni verjetno, da bi izpusti plinastih radioaktivnih snovi povzročili izpostavljenost prebivalstva v drugi državi članici ali tretji državi, ki bi bila ob upoštevanju mejnih doz iz temeljnih varnostnih standardov (Direktiva Sveta 2013/59/Euratom) pomembna z zdravstvenega vidika (3).

3. Običajna razgradnja in demontaža ne bosta povzročili izpustov tekočih radioaktivnih snovi.

4. Trdni radioaktivni odpadki, nastali pri razgradnji in med obratovanjem, se bodo začasno skladiščili na kraju samem, dokler ne bodo prepeljani na lokacijo jedrske elektrarne Ignalina v Litvi, kjer bodo nadalje obravnavani, obdelani in skladiščeni. Neradioaktivni trdni odpadki in odpadne snovi bodo izvzeti iz regulativnega nadzora in odstranjeni kot običajni odpadki ali ponovno uporabljeni ali reciklirani v skladu z merili za odpravo nadzora iz direktive o temeljnih varnostnih standardih (Direktiva 2013/59/Euratom).

5. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice ali tretje države, ne bi dosegle ravni, ki bi bila ob upoštevanju referenčnih nivojev iz temeljnih varnostnih standardov pomembna z zdravstvenega vidika (Direktiva 2013/59/Euratom).

Komisija zato meni, da izvajanje načrta za ravnanje z radioaktivnimi odpadki v kateri koli obliki, nastalimi pri razgradnji in demontaži skladišča radioaktivnih odpadkov Maišiagala v Litvi, pred njihovim odlaganjem, in sicer tako med običajnim obratovanjem kot tudi v primeru nesreč, ki bi bile take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice ali tretje države, ki bi bila pomembna z zdravstvenega vidika, ob upoštevanju določb iz temeljnih varnostnih standardov (Direktiva 2013/59/Euratom).

V Bruslju,16. aprila 2021 Za Komisijo Kadri SIMSON članica Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem želi Komisija opozoriti na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadkov v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja (UL L 13, 17.1.2014, str. 1).